ଯାଜପୁରଃ ଅଫିସ :ଯାଜପୁର ଜିଲ୍ଲା ବରୀ ବ୍ଲକ୍ ଅଧିନ ଅଲିପୁର ପଂଚାୟତ ଓ ବାଲିବିଲ ପଂଚାୟତର କେଁକରଡା ଠାରେ ପାଟନାଳି ପୁର୍ନଃଉଦ୍ଧାର କାର୍ଯ୍ୟ ଆରମ୍ଭ ହୋଇଛି । ଅଲିପୁରର ଶାରଦା ପାଟ ନାଳି ଓ ବାଲିବିଲର ପଲ୍ଲିଶ୍ରୀ ନାଳି ପୁର୍ନଃଉଦ୍ଧାର ପାଇଁ ମୋଟ ୮ଲକ୍ଷ ୫୦ ହଜାର ଟଙ୍କା ବ୍ୟୟ ଅଟକଳ କରାଯାଇ ଠିକାଦାର ଜରିଆରେ ଖନନ କାମ ଚାଲିଛି । ଶାରଦା ପାଟ ନାଳି ୧.୫ କି.ମି ଖନନ କରିବାକୁ ଥିଲାବେଳେ ପଲ୍ଲିଶ୍ରୀ ନାଳ ୧୨ ଶହ ମିଟର ଖନନ ହେବ ବୋଲି ସୂଚନା ମିଳିଛି । ଗଭୀର ୩ ଫୁଟ , ଚଉଡା ୩ ମିଟର ରହିବାର ନିୟମ ରହିଛି । ଏ ନେଇ ଠିକାଦାର ସୂଚନାଫଳକ କାର୍ଯ୍ୟସ୍ଥଳିରେ ଲଗାଇ ନାହିଁ । ଯାହାଫଳରେ ଅସନ୍ତୋଷ ପ୍ରକାଶ ପାଇଛି । ଏହି କାମରେ ଅନିୟମିତତା ନେଇ ସ୍ଥାନୀୟ ଅଂଚଳର ଶତାଧିକ ଚାଷି ସରପଂଚ ପ୍ରମୁଖ ଅଭିଯୋଗ କରିଥିବା ଜଣାପଡିଛି ।
ଅଭିଯୋଗ ପାଇ ବିଭାଗୀୟ ଯନ୍ତ୍ରୀ କ୍ଷେତ୍ର ପରିଦର୍ଶନ କରି ଫେରିଥିଲାବେଳେ ବିଧାୟିକା ସୁନନ୍ଦା ଦାସ ପରିଦର୍ଶନ କରି ଫେରିଯାଇଥିବା ଜଣାପଡିଛି । ତେବେ ନିୟମ ଅନୁଯାୟୀ ଖନନ କରିବାକୁ ଠିକାଦାରକୁ ତାଗିଦ୍ କରାଯାଇଛି । ଅପରପକ୍ଷେ ଠିକାଦାର ଓ ଯନ୍ତ୍ରୀ ମିଳିମିଶି ଖନନ ନାଁରେ ସରକାରୀ ଅର୍ଥ ଲୁଟି ନେବାକୁ ଉଦ୍ୟମ କରୁଥିବା ଅଭିଯୋଗରେ ଦର୍ଶାଯାଇଛି । ଏହି ପାଟନାଳି ପୁର୍ନଃଉଦ୍ଧାର ହେଲେ ଦୁଇଟି ପଂଚାୟତର ଶତାଧିକ ଚାଷି ଉପକୃତ ହେବା ସହିତ ଚାଷ କ୍ଷେତ୍ରରେ ଜମି ରହୁଥିବା ପାଣି ନିଷ୍କାସନ ହୋଇପାରିବ ବୋଲି କୁହାଯାଇଛି । ଏ ସଂକ୍ରାନ୍ତରେ କନିଷ୍ଠ ଯନ୍ତ୍ରୀ ପ୍ରମୋଦ କୁମାର ବେହେରାଙ୍କୁ ପଚାରିବାରୁ ଏଷ୍ଟମେଟ୍ ଅନୁଯାୟୀ କାମ ଚାଲିଛ, ବିଭାଗ ପକ୍ଷରୁ ତଦନ୍ତ କରାଯାଇଛି । ତେବେ ପୋତି ହୋଇପଡୁଥିବା ପାଟନାଳି ପୁର୍ନଃଉଦ୍ଧାର ପାଇଁ ସାଧାରଣରେ ଦାବି କରାଯାଇଛି । ବରୀରେ ୧୦ ରୁ ଉର୍ଦ୍ଧ ପାଟନାଳି ପୋତି ହୋଇ ପଡିଥିବା ବିଭାଗ ପକ୍ଷରୁ ସୂଚନା ମିଳିଛି ।
ଯାଜପୁର ଜିଲା ବିଂଝାରପୁର ବ୍ଲକ ବାଙ୍ଗରା ଓ ପଂତେପୁର ପଂଚାୟତରେ ଦୁର୍ନିତି ଘଟଣାର ତଦନ୍ତ ଦାବୀରେ ଜାରି ରହିଛି ଗ୍ରାମବାସୀଙ୍କ ଅନଶନ ।ଦୁର୍ନିତିର ତଦନ୍ତ ସହିତ ଦୁର୍ନିତିଗ୍ରସ୍ତ ଅଧିକାରୀ ଙ୍କ ବିରୋଧରେ କାର୍ଯ୍ୟାନୁଷ୍ଠାନ ଗ୍ରହଣ କରିବା ଦାବୀରେ ଅନଶନରେ ବସିଛନ୍ତି ଗ୍ରାମବାସୀ ଏହି ଆମରଣ ଅନଶନକାରୀଙ୍କ ଆନ୍ଦୋଳନକୁ ସମର୍ଥନ ଜଣାଇଛନ୍ତି ଯାଜପୁର ଜିଲା ବିଜେପି ସଭାପତି ଗୌତମ ରାୟ । ବାଙ୍ଗରା ରେ ଚାଲିଥିବା ଅନଶନରେ ସାମିଲ ଥିବା ଯୁବକ ଜ୍ଞାନରଂଜନ ଜେନା ଙ୍କୁ ଅସୁସ୍ଥ ଅବସ୍ଥାରେ ବିଂଝାରପୁର ଗୋଷ୍ଠୀ ସ୍ୱାସ୍ଥ୍ୟ କେନ୍ଦ୍ରରେ ଭର୍ତି କରାଯାଇଛି I ଜିଲା ପ୍ରଶାସନର ଦୁର୍ନିତିର ତଦନ୍ତ ହେବା ସହିତ କାର୍ଯ୍ୟାନୁଷ୍ଠାନ ନିଆନଗଲା ପର୍ଯ୍ୟନ୍ତ ଆନ୍ଦୋଳନ ଜାରି ରହିବ ।
